《送郑大夫晋明备兵川南》
明代·余继登

岷峨西南一片石，巉岩久与人寰隔。洛泸潏泊万仞流，岚烟瘴寰纷相射。

汉家丞相曾廓清，至今枭獍犹充斥。两川幕府称骄兵，一夫裂眦争脱帻。

驱逐大将如婴儿，妖氛黯澹天无色。纵横漫说釜鱼游，跳梁尚惧荓蜂螫。

灭寇虚言壮士规，借筹还仗书生力。大夫胸中富硕画，司马署中声甚籍。

朝来受诏明光宫，慷慨夕出长安陌。春明门外罗祖席，大夫此行何赫奕。

腰下雕弧月一弯，袖中宝剑霜三尺。马蹄踏遍栈云黄，岭𤠔啼彻江天白。

虎符应令魑魅愁，神羊坐使豺狼辟。吁嗟乎巴人夷女盈路侧，满眼疮痍尽苍赤。

标柱休言汉将功，理绳且效龚生策。何时刀剑易犊牛，顿见干戈易麻麦。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。